CELEX: 52021PC0677
Language: sl
Date: 2021-10-27
Title: Predlog SKLEP SVETA o stališču, ki se v imenu Evropske unije zastopa v okviru Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) glede sprejetja sklepa o sprejetju sprememb regionalnega načrta za ravnanje z morskimi odpadki v Sredozemlju v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem)

EVROPSKA KOMISIJA
            Bruselj, 27.10.2021
            COM(2021) 677 final
            2021/0354(NLE)
            
            Predlog
            SKLEP SVETA
            o stališču, ki se v imenu Evropske unije zastopa v okviru Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) glede sprejetja sklepa o sprejetju sprememb regionalnega načrta za ravnanje z morskimi odpadki v Sredozemlju v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem)
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na stališče, ki se v imenu Unije zastopa na 22. zasedanju pogodbenic Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) in njenih protokolov glede sklepa o sprejetju sprememb regionalnega načrta za ravnanje z morskimi odpadki v Sredozemlju v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem).
            
            
               2.Ozadje predloga
            
            
               2.1.Konvencija za varstvo morskega okolja in obalnega območja Sredozemlja ter njeni protokoli
            
            
               Barcelonska konvencija in njenih sedem protokolov, sprejetih v okviru akcijskega načrta za Sredozemlje, predstavljajo glavni regionalni pravno zavezujoči večstranski okoljski sporazum za Sredozemsko morje.
            
            
               Protokol o varstvu Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) je eden od sedmih protokolov Barcelonske konvencije. Njegov cilj je sprejeti vse ustrezne ukrepe za preprečevanje, zmanjšanje in čim popolnejšo odpravo onesnaževanja Sredozemskega morja z odlaganjem odpadkov ali drugih snovi.
            
            
               Evropska unija je pogodbenica (spremenjenega) Protokola o virih na kopnem
                  1
               . 
            
            
               2.2.Zasedanje pogodbenic Barcelonske konvencije in njenih protokolov  
            
            
               Na zasedanju pogodbenic Barcelonske konvencije in njenih protokolov se srečujejo ministri in visoki uradniki, ki zastopajo vse pogodbenice Barcelonske konvencije in njenih protokolov. Pogodbenice se bodo med 7. in 10. decembrom 2021 sestale v Antalyi v Turčiji.
            
            
               V skladu s členom 25 Barcelonske konvencije Evropska unija (v nadaljnjem besedilu: EU) uveljavlja pravico do glasovanja s številom glasov, ki je enako številu njenih držav članic, ki so pogodbenice navedene konvencije in enega ali več njenih protokolov. EU ne uveljavlja svoje glasovalne pravice, ko jo uveljavljajo njene države članice, in obratno. 
            
            
               V skladu s členom 15, odstavek 1, Protokola o virih na kopnem se odločitve o sprejetju akcijskih načrtov, programov in ukrepov sprejemajo z dvotretjinsko večino pogodbenic, ki so prisotne in glasujejo. 
            
            
               2.3.Predvideni akt 22. zasedanja pogodbenic Barcelonske konvencije in njenih protokolov
            
            
               Pogodbenice Barcelonske konvencije in njenih protokolov bodo na naslednjem ministrskem srečanju predvidoma sprejele sklep o sprejetju sprememb regionalnega načrta za ravnanje z morskimi odpadki v Sredozemlju v okviru člena 15 Protokola o virih na kopnem (v nadaljnjem besedilu: predvideni akt).
            
            
               Regionalni načrti bodo za Unijo zavezujoči v skladu s členom 15, odstavek 3 Protokola o virih na kopnem. 
            
            
               3.Stališče, ki se zastopa v imenu Unije
            
            
               Ukrepi za zmanjšanje morskih odpadkov so bistveni element zakonodaje Unije za varstvo morskega okolja, njegove biotske raznovrstnosti in ekosistemov.
            
            
               V skladu s ciljem trajnostnega razvoja št. 14 in Neapeljsko deklaracijo bo predvideni akt zagotovil nove opredelitve in razširil področje uporabe ukrepov na štirih ključnih področjih (gospodarski instrumenti, krožno gospodarstvo plastike ter kopenski in morski viri morskih odpadkov).  Akt od leta 2025 zahteva tudi sprejetje preventivnih ukrepov za doseganje krožnega gospodarstva za plastiko, zlasti s postopnim opuščanjem potrošnje in proizvodnje nekaterih plastičnih proizvodov za enkratno uporabo ter z omejevanjem uporabe nekaterih pomembnih kemičnih dodatkov pri proizvodnji plastike (v skladu s Stockholmsko konvencijo). 
            
            
               Stališče Unije je potrebno zaradi pravno zavezujočih učinkov predvidenega predloga.  
            
         
         
            
               Predlog je v skladu s prizadevanji Unije v okviru zelenega dogovora za zmanjšanje onesnaževanja in izboljšanje varstva okolja. Zato se predlaga, da Unija podpre sprejetje predvidenega akta.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. 
            
            
               4.1.2.Uporaba v obravnavanem primeru
            
            
               Zasedanje pogodbenic Barcelonske konvencije in njenih protokolov je organ, ustanovljen s sporazumom, in sicer z Barcelonsko konvencijo.
            
            
               S predvidenim aktom se bodo sprejele spremembe regionalnega načrta za ravnanje z morskimi odpadki v Sredozemlju, zato njegovo sprejetje pomeni, da ima ta akt pravni učinek. 
            
            
               Predvideni akt ne dopolnjuje ali spreminja institucionalnega okvira Barcelonske konvencije in njenih protokolov.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na varstvo okolja.
            
            
               Materialna pravna podlaga za predlagani sklep je zato člen 192(1) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2021/0354 (NLE)
            
         
         
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v okviru Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) glede sprejetja sklepa o sprejetju sprememb regionalnega načrta za ravnanje z morskimi odpadki v Sredozemlju v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Spremenjeni Protokol za varstvo Sredozemskega morja pred onesnaževanjem iz virov in dejavnosti na kopnem (v nadaljnjem besedilu: Protokol o virih na kopnem) je Unija sklenila s Sklepom Sveta 1999/801/ES
                  2
               , veljati pa je začel 11. maja 2008. 
            
            
               (2)V skladu s členom 15 Protokola o virih na kopnem se lahko na zasedanju pogodbenic Barcelonske konvencije in njenih protokolov sprejmejo regionalni akcijski načrti, ki vsebujejo ukrepe in časovne razporede za njihovo izvajanje.
            
            
               (3)Pogodbenice Barcelonske konvencije in njenih protokolov bodo na 22. zasedanju od 7. do 10. decembra 2021 sprejele spremembe regionalnega načrta za ravnanje z morskimi odpadki v Sredozemlju v okviru člena 15 Protokola o virih na kopnem. Predvideni akt bo zagotovil nove opredelitve in razširil področje uporabe ukrepov na štirih ključnih področjih (gospodarski instrumenti, krožno gospodarstvo plastike ter kopenski in morski viri morskih odpadkov).  
            
            
               (4)Treba je določiti stališče, ki se v imenu Unije zastopa na zasedanju pogodbenic Barcelonske konvencije in njenih protokolov, saj se bodo s sklepom sprejele spremembe regionalnega načrta za ravnanje z morskimi odpadki v Sredozemlju, ki je za Unijo zavezujoč v skladu s členom 15, odstavek 3, Protokola o virih na kopnem.
            
            
               (5)Ker je predvideni regionalni načrt v skladu z ambicijami Unije za zmanjšanje onesnaževanja in izboljšanje varstva okolja, se predlaga, da Unija podpre sprejetje sklepa –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na 22. zasedanju pogodbenic Barcelonske konvencije in njenih protokolov je, da se podpre sprejetje sklepa o spremembi regionalnega načrta za ravnanje z morskimi odpadki v Sredozemlju v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem).
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 322, 14.12.1999, str. 18.
               
               
                  
                     (2)
                  
                        UL L 322, 14.12.1999, str. 18.